Tlestiet fażi oħra mill-mina li mir-reverse osmosis ta' Pembroke
Tlestiet fażi oħra mill-mina li mir-reverse osmosis ta' Pembroke se twassal sal-ġibjuni ta' Ta' Qali. Din il-mina se tkun twila disa' kilometri u nofs u għandha l-għan li twassal kwalità ta' ilma aħjar lir-residenti fiċ-ċentru ta' Malta. Il-mina mistennija titlesta kollha fl-ewwel tliet xhur tas-sena d-dieħla. Miexi ġmielu x-xogħol fuq il-mina li qed titħaffer mir-reverse osmosis ta' Pembroke sal-ġibjuni f'Ta' Qali u li se tkun twila disa' kilometri u nofs. Din il-mina, li qed issir b'investiment ta' 30 miljun ewro, parti minnhom iffinanzjati mill-Unjoni Ewropea, se twassal l-ilma mill-Grigal lejn iċ-ċentru ta' Malta biex din iż-żona jkollha kwalita' ta' ilma aħjar. Il-Perit Mario Balzan mill-Korporazzjoni għas-Servizzi tal-Ilma qal "minn Pembroke l-ilma li huwa tajjeb ħafna se jiġi mħallat Ta' Qali u jiġi distributed fl-areas ta' Ta' Qali. Minn Ta' Qali jmur San Ġwann u jiġi distributed kwalità tajba tal-ilma ħafna iktar milli għandna s'issa. Minn 9.5 km li ħaffirna s'issa għandna bejn wieħed u ieħor 5 km." Fil-preżenza tal-Kap Eżekuttiv tal-Korporazzjoni għas-Servizzi tal-Ilma Ivan Falzon, it-Tnejn filgħodu tlestiet fażi oħra tal-proġett ta' din il-mina hekk kif tniffdet it-tieni minn 3 partijiet tal-mina. Kif spjega l-Perit Balzan, għall-mina qed isir tħaffir minn erba' postijiet differenti. "llum hija t-tieni connection minn 3. Fil-mina se niltaqgħu 3 darbiet għax qed inħaffru minn 4 naħat differenti. Pembroke diġa tħaffret…. mill-Iklin ltqajna mas-sistema li ġejja mill-Ibraġġ, issa baqgħalna r-road header se tkompli sejra minn dik in-naħa u tiltaqa' ma' road header li qed tqatta' minn Ta' Qali." Il-Ministru għall-Enerġija u l-Ilma, Michael Farrugia, qal li l-għan ta' dan il-proġett hu li jsir titjib fil-kwalità tal-ilma li jasal fid-djar. "L-iskop huwa li nużaw inqas klorin fl-ilma anke fil-mod li se nassiguraw it-titijib fil-kwalita' tal-ilma kemm bħala kimika li minkejja li nilħqu d-direttivi tal-UE u qegħdin ħafna baxxi ikkomparati mal-ogħla livelli, irridu nkomplu nbaxxuhom u nkomplu nbaxxuhom biex il-poplu Malti Għawdxi nkomplu ntuh kwalita' ta' ilma aħjar." Dan hu proġett li jifforma parti min-Net Zero Impact Utility tal-Korporazzjoni għas-Servizzi tal-Ilma. B'kollox qed jintużaw 3,000 tunnellata ta' pajpijiet. Il-mina mistennija titlesta fl-ewwel tliet xhur tas-sena d-dieħla.